FI Euroopan unionin virallinen lehti C 213/20

SOSIAALITURVAJÄRJESTELMIEN YHTEENSOVITTAMISTA KÄSITTELEVÄ HALLINTOTOIMIKUNTA

Euroopan komission yhteydessä toimivan sosiaaliturvajärjestelmien yhteensovittamista käsittelevän hallintotoimikunnan säännöt

hyväksytty 16 päivänä kesäkuuta 2010

2010/C 213/11

SOSIAALITURVAJÄRJESTELMIEN YHTEENSOVITTAMISESTA ANNETUN EUROOPAN PARLAMENTIN JA NEUVOSTON ASETUKSEN (EY) N:o 883/2004 71 ARTIKLAN NOJALLA PERUSTETUN SOSIAALITURVAJÄRJESTELMIEN YHTEENSOVITTAMISTA KÄSITTELEVÄN HALLINTOTOIMIKUNNAN MUODOSTAVAT HALLITUSTEN EDUSTAJAT, jotka

ottavat huomioon asetuksen (EY) N:o 883/2004 71 artiklan,

mahdollistaakseen asetuksessa (EY) N:o 883/2004 ja sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä annetussa Euroopan parlamentin ja neuvoston asetuksessa (EY) N:o 987/2009 ja erityisesti asetuksen (EY) N:o 883/2004 72 artiklassa hallintotoimikunnalle annettujen tehtävien täyttämisen,

toimivat asetuksen (EY) N:o 883/2004 71 artiklan 2 kohdan ensimmäisen alakohdan edellytysten mukaisesti,

sekä katsovat seuraavaa:

(1) Yhteisöjen tuomioistuin viittaa oikeuskäytännössään hallintotoimikuntaan elimenä, jonka tehtävänä on sovittaa yhteen erilaisia tulkintoja asetusten säännöksistä.

(2) Asetuksen (EY) N:o 987/2009 5 artiklan 4 kohdassa, joka koskee toisessa jäsenvaltiossa annettujen asiakirjojen ja todisteiden oikeudellista pätevyyttä, säädetään, että ”jos kyseiset laitokset eivät pääse sopimukseen, asia voidaan viedä toimivaltaisten viranomaisten kautta hallintotoimikunnan käsittelyyn aikaisintaan kuukauden kuluttua siitä päivästä, jona asiakirjan vastaanottanut laitos on esittänyt pyynnön. Hallintotoimikunta pyrkii sovittelemaan näkökannat kuuden kuukauden kuluessa siitä, kun asia on annettu sen käsiteltäväksi”.

(3) Asetuksen (EY) N:o 987/2009 6 artiklan 3 kohdassa, joka koskee lainsäädännön tilapäistä soveltamista ja etuuksien tilapäistä myöntämistä, säädetään, että ”jos kyseiset laitokset tai viranomaiset eivät pääse sopimukseen, asia voidaan viedä toimivaltaisten viranomaisten kautta hallintotoimikunnan käsittelyyn aikaisintaan kuukauden kuluttua siitä päivästä, jona 1 tai 2 kohdassa tarkoitettu erimielisyys syntyi. Hallintotoimikunta pyrkii sovittelemaan näkökannat kuuden kuukauden kuluessa siitä, kun asia on annettu sen käsiteltäväksi”.

(4) Asetuksen (EY) N:o 883/2004 71, 73 ja 74 artiklassa tarkoitettujen komiteoiden valtuuskuntien keskuudessa aiemmin saavutettu sopimus vahvistetaan kirjallisessa menettelyssä,

OVAT YKSIMIELISESTI VAHVISTANEET HALLINTOTOIMIKUNNAN SÄÄNNÖT SEURAAVASTI:

1 artikla

Hallintotoimikunta on Euroopan komission erityiselin ja kokoontuu samassa paikassa kuin komissio.

2 artikla

1. Kunkin hallintotoimikunnan varsinaisen jäsenen estyessä hänet korvaa kyseisen jäsenvaltion hallituksen nimeämä varajäsen.

2. Varajäsenet voivat olla varsinaisten jäsenten mukana hallintotoimikunnan kokouksissa.

3. Varsinaisilla jäsenillä voi lisäksi olla avustajana yksi tai useampi asiantuntija, mikäli kansallisella tasolla käsiteltävät asiat tai toteutettavat toimenpiteet sitä vaativat.

4. Kuhunkin valtuuskuntaan voi pääsääntöisesti kuulua enintään neljä henkilöä.

5. Euroopan komission edustajan mukana voi olla hänen varajäsenensä.

Kokouksiin voi osallistua myös oikeudellisen yksikön edustaja ja, mikäli se käsiteltävän kysymyksen kannalta on merkityksellistä, Euroopan komission jonkin muun osaston edustaja.

6. Hallintotoimikunnan pääsihteeri osallistuu kaikkiin hallintotoimikunnan ja sen työryhmien kokouksiin, ja hänellä on mukanaan hänen nimeämiään jäseniä sihteeristöstä.

Pääsihteerin estyessä hänet korvaa varapääsihteeri tai hänen nimeämänsä jäsenet sihteeristöstä.

3 artikla

1. Hallintotoimikunnan puheenjohtajana toimii jäsen siitä jäsenvaltiosta, jonka edustaja Euroopan unionin neuvostossa toimii samalla kaudella Euroopan unionin neuvoston puheenjohtajana Euroopan unionista tehdyn sopimuksen 16 artiklan 9 kohdan ja Euroopan unionin toiminnasta tehdyn sopimuksen 236 artiklan b alakohdan mukaisesti.

Puheenjohtaja edustaa hallintotoimikuntaa asetuksen (EY) N:o 883/2004 75 artiklan nojalla perustetussa sosiaaliturvajärjestelmien yhteensovittamista käsittelevässä neuvoa-antavassa komiteassa ja kaikissa muissa tilanteissa.

2. Virassa olevan puheenjohtajan estyessä puheenjohtajuutta hoitaa varajäsen.

3. Kun hallintotoimikunnan jäsen hoitaa puheenjohtajan tehtäviä, varajäsen voi äänestää puheenjohtajan puolesta.

4. Hallintotoimikunta kutsutaan koolle kokouskutsulla, jonka pääsihteeri puheenjohtajan kanssa neuvoteltuaan lähettää varsinaisille jäsenille ja edellä 2 artiklan 5 kohdassa mainituille henkilöille vähintään kymmenen päivää ennen kokousta.

5. Puheenjohtaja allekirjoittaa hallintotoimikunnan asiakirjat.

6. Puheenjohtaja voi antaa hallintotoimikunnan pääsihteerille ohjeet kokousten pitämiseksi ja hallintotoimikunnalle kuuluvien tehtävien suorittamiseksi.

4 artikla

1. Hallintotoimikunta voi perustaa operatiivisen lautakunnan avustamaan ja helpottamaan työtään.

Operatiivisen lautakunnan kokoonpano, toimikausi, tehtävät, työskentelymenettelyt sekä puheenjohtajajärjestelyt vahvistetaan toimeksiannossa, josta hallintotoimikunta päättää.

2. Operatiivisen lautakunnan toimintaa tarkastellaan säännöllisesti.

5 artikla

1. Hallintotoimikunta voi perustaa sovittelulautakunnan avustamaan työtään tapauksissa, joissa jäsenet tulkitsevat eri tavalla asetuksen (EY) N:o 883/2004 ja asetuksen (EY) N:o 987/2009 säännöksiä.

Sovittelulautakunnan kokoonpano, toimikausi, tehtävät, työskentelymenettelyt sekä puheenjohtajajärjestelyt vahvistetaan toimeksiannossa, josta hallintotoimikunta päättää.

2. Sovittelulautakunnan toimintaa tarkastellaan säännöllisesti.

6 artikla

1. Hallintotoimikunta voi muodostaa työryhmiä ja erityisiä ongelmia tutkivia ryhmiä.

Näiden ryhmien kokouksiin voivat osallistua edellä 2 artiklan 5 kohdassa mainitut henkilöt.

2. Ryhmien puheenjohtajana toimii hallintotoimikunnan puheenjohtajan yhdessä Euroopan komission edustajan kanssa nimeämä henkilö.

3. Työryhmän puheenjohtaja kutsutaan siihen hallintotoimikunnan kokoukseen, jossa käsitellään ryhmän antama kertomus.

4. Hallintotoimikunta voi työryhmää perustaessaan valtuuttaa työryhmän toteuttamaan tehtävänsä siten, että hallintotoimikunta voi hyväksyä sen päätelmät ilman eri neuvotteluja.

5. Hallintotoimikunta voi perustaa tilapäisryhmiä, joissa on mukana rajallinen määrä henkilöitä, valmistelemaan erityiskysymyksiä koskevia ehdotuksia ja esittämään ne hallintotoimikunnalle.

Hallintotoimikunta päättää kunkin tilapäisryhmän osalta ryhmän esittelijästä, ryhmälle kuuluvista tehtävistä sekä määräajasta, jonka kuluessa ryhmän on esitettävä työnsä tulokset hallintotoimikunnalle.

7 artikla

1. Hallintotoimikunta kokoontuu vähintään neljä kertaa vuodessa.

2. Joka vuosi yhdessä kokouksista käsitellään erityisesti saatavien tilannetta, siten kuin asetuksen (EY) N:o 987/2009 69 artiklassa säädetään, tilintarkastuslautakunnan puheenjohtajan läsnä ollessa; tämä antaa samalla kertomuksen hallintotoimikunnalle asetuksen (EY) N:o 883/2004 74 artiklan mukaisesti.

3. Hallintotoimikunnan on kokoonnuttava ylimääräiseen kokoukseen, jos vähintään viisi jäsentä tai Euroopan komission edustaja niin vaatii. Vaatimuksessa on täsmennettävä kokouksen aihe.

4. Hallintotoimikunta voi poikkeuksellisesti pitää kokouksensa muualla kuin istuntopaikassaan kuten jossakin Euroopan unionin jäsenvaltiossa tai jonkin kansainvälisen järjestön tiloissa.

8 artikla

1. Pääsihteeri laatii kunkin kokouksen alustavan esityslistan neuvoteltuaan hallintotoimikunnan puheenjohtajan ja Euroopan komission edustajan kanssa.

Pääsihteeri voi tarpeen vaatiessa pyytää asianosaisilta valtuuskunnilta kirjallista lausuntoa ennen kuin hän ehdottaa aiheen lisäämistä esityslistalle.

Alustava esityslista lähetetään varsinaisille jäsenille ja edellä 2 artiklan 5 kohdassa tarkoitetuille henkilöille vähintään kymmenen päivää ennen kokouksen alkamista.

Esityslistaan liittyvät asiakirjat on lähetettävä heti kun ne ovat saatavilla.

2. Alustava esityslista koostuu pääosin sellaisista aiheista, joita koskevat jäsenten tai Euroopan komission edustajan pyynnöt tai joihin tarvittaessa liittyvät muistiot sihteeristö on vastaanottanut viimeistään 20 päivää ennen kokouksen alkamista.

3. Hallintotoimikunta hyväksyy esityslistan kunkin kokouksen alussa.

Hallintotoimikunnan yksimielisyyttä vaaditaan sellaisen kohdan lisäämiseksi esityslistaan, jota ei ole alustavassa esityslistassa.

4. Valtuuskunnilta pyydetyt huomautukset on toimitettava sihteeristölle viimeistään kahden kuukauden kuluessa, jollei hallintotoimikunnan erityisesti vahvistamasta erilaisesta määräajasta muuta johdu. Jos sihteeristö ei ole määräajan päättyessä saanut kaikkia huomautuksia, kyseisestä kysymyksestä on keskusteltava hallintotoimikunnan ensimmäisessä tämän määräajan päättymistä seuraavassa kokouksessa.

5. Jokaisella hallintotoimikunnan jäsenellä sekä Euroopan komission edustajalla on oikeus esittää hallintotoimikunnalle asetuksen (EY) N:o 883/2004 ja asetuksen (EY) N:o 987/2009 tulkintaa koskevia erityiskysymyksiä silloin, kun jäsenvaltioiden tai yhden tai useamman jäsenvaltion ja Euroopan komission eroavat tulkinnat voivat vaarantaa henkilöiden oikeudet. Hallintotoimikunta voi päättää siirtää tällaisen kysymyksen sovittelulautakuntaan.

Kokouksen pöytäkirjaan merkitään jäsenvaltioiden ja Euroopan komission edustajan näkemykset esitetyistä kysymyksistä.

9 artikla

1. Päätökset tehdään niiden äänestyssääntöjen mukaisesti, jotka on vahvistettu perussopimuksissa, jollei 10 artiklan säännöksistä muuta johdu.

2. Hallintotoimikunta voi päättää tehdä päätöksen kirjallisessa menettelyssä, jos tällaisesta menettelystä sovittiin hallintotoimikunnan aiemmassa kokouksessa.

Tässä tarkoituksessa puheenjohtaja toimittaa hyväksyttävän tekstin hallintotoimikunnan jäsenille. Jäsenille annetaan vähintään kymmenen työpäivän määräaika, jonka kuluessa heillä on mahdollisuus ilmoittaa hylkäävänsä ehdotetun tekstin tai pidättyvänsä äänestämästä. Asetetussa määräajassa vastaamatta jättäminen katsotaan puoltavaksi ääneksi.

Puheenjohtaja voi myös päättää käynnistää kirjallisen menettelyn tapauksessa, jossa hallintotoimikunnan kokouksessa ei ole saavutettu aiemmin sopimusta. Tällaisessa tapauksessa ainoastaan ehdotetun tekstin kirjalliset hyväksynnät lasketaan puoltaviksi ääniksi, ja määräajaksi annetaan vähintään 15 työpäivää.

Puheenjohtaja ilmoittaa jäsenille äänestyksen tuloksesta määräajan umpeuduttua. Tarvittavan enemmistön puoltavia ääniä saanut päätös katsotaan tehdyksi sen ajanjakson viimeisenä päivänä, jonka kuluessa jäseniä pyydettiin antamaan vastauksensa.

3. Jos hallintotoimikunnan jäsen ehdottaa kirjallisen menettelyn kuluessa muutoksia tekstiin, puheenjohtaja

a) joko käynnistää kirjallisen menettelyn uudelleen toimittamalla ehdotetut muutokset jäsenille 2 kohdan mukaista menettelyä noudattaen

b) tai peruuttaa kirjallisen menettelyn, jotta asiasta voidaan keskustella seuraavassa kokouksessa

sen mukaan, mitä menettelyä puheenjohtaja pitää asianmukaisena kyseisessä tapauksessa.

4. Jos hallintotoimikunnan jäsen vaatii ennen vastausten antamiselle asetetun määräajan päättymistä, että ehdotettua tekstiä on käsiteltävä hallintotoimikunnan kokouksessa, kirjallinen menettely peruutetaan.

Kyseinen asia käsitellään seuraavassa hallintotoimikunnan kokouksessa.

10 artikla

Sääntöjen tarkistamista koskevat päätökset tehdään joko hallintotoimikunnan muodostavien jäsenten tai läsnä olevien jäsenten yksimielisellä päätöksellä taikka hallintotoimikunnan vähintään kahdenkymmenenyhden jäsenen puoltavalla äänellä.

11 artikla

1. Puheenjohtaja voi pyytää jokaista läsnä olevaa jäsentä, joka ehdotuksesta äänestettäessä jättää äänestämättä, nimenhuudon jälkeen antamaan perusteet äänestämättä jättämiseensä, jos jäsen näin haluaa.

2. Jos enemmistö läsnä olevista jäsenistä jättää äänestämättä, ehdotusta, josta on äänestetty, ei pidetä käsiteltynä.

12 artikla

1. Asetuksen (EY) N:o 883/2004 72 artiklan a alakohdan mukaisesti tehdyt päätökset on perusteltava ja julkaistava Euroopan unionin virallisessa lehdessä, jollei hallintotoimikunnan jäsenten enemmistö toisin päätä.

2. Pääsihteeri toteuttaa tarvittavat toimenpiteet näiden päätösten julkaisemiseksi Euroopan unionin virallisessa lehdessä.

3. Hallintotoimikunnan jäsenet huolehtivat, että kansallisella tasolla annetaan aiheelliset ohjeet julkaistujen ja julkaisemattomien hallintotoimikunnan päätösten moitteettoman soveltamisen varmistamiseksi.

4. Alkuperäinen kappale unionin kielillä laadituista ja puheenjohtajan allekirjoittamista hallintotoimikunnan päätöksistä säilytetään sihteeristön arkistossa.

5. Päätöstä sovelletaan siinä määritellystä päivämäärästä alkaen tai, jos tällaista päivämäärää ei ole mainittu, sen julkaisemista Euroopan unionin virallisessa lehdessä seuraavan toisen kuukauden ensimmäisestä päivästä.

13 artikla

1. Kustakin kokouksesta pidetään pöytäkirjaa, joka on periaatteessa hyväksyttävä seuraavassa kokouksessa.

Jäsenet, jotka eivät ole saaneet pöytäkirjaa omalla kielellään, voivat antaa lopullisen hyväksymisensä sen jälkeen, kun he ovat saaneet pöytäkirjan tällä kielellä.

2. Erityisen kiireellisistä päätöksistä voidaan antaa ilmoitus niiden lopullisesta hyväksymisestä jo siinä kokouksessa, jossa ne on tehty.

14 artikla

Kukin uusi puheenjohtajavaltio esittää työohjelmansa ja suunnitelman sen panemiseksi täytäntöön.

15 artikla

Hallintotoimikunta laatii kausittain yleiskertomuksen toiminnastaan ja sosiaaliturvajärjestelmien yhteensovittamista koskevien asetusten täytäntöönpanosta. Kertomus esitetään sosiaaliturvajärjestelmien yhteensovittamista käsittelevälle neuvoa-antavalle komitealle, joka on perustettu asetuksen (EY) N:o 883/2004 75 artiklan nojalla.

16 artikla

Jos näiden sääntöjen määräykset vaativat tulkintaa, tulkinnan antaa Euroopan unionin tuomioistuin Euroopan unionin toiminnasta tehdyn sopimuksen 267 artiklan mukaisesti.

17 artikla

Hallintotoimikunnan kielet ovat samat kuin Euroopan unionin toiminnasta tehdyn sopimuksen 342 artiklan mukaisesti unionin toimielinten virallisiksi kieliksi määritellyt kielet.

18 artikla

Käytännesäännöt, joilla pyritään tehostamaan hallintotoimikunnan kokousten valmistelua ja pitämistä, voidaan sopia ja julkaista erikseen.

19 artikla

Näistä säännöistä ilmoitetaan työllisyydestä, sosiaaliasioista ja osallisuudesta vastuussa olevalle Euroopan komission jäsenelle, ja niitä täydennetään hänen ja hallintotoimikunnan puheenjohtajan välisellä kirjeenvaihdolla.

Perussäännöt ja kirjeenvaihto julkaistaan Euroopan unionin virallisessa lehdessä. Ne tulevat voimaan niiden julkaisemista seuraavana päivänä, ja ne korvaavat vastaavat asiakirjat, jotka on julkaistu 20 päivänä toukokuuta 2005Euroopan unionin virallisessa lehdessä.

Tehty Brysselissä 16 päivänä kesäkuuta 2010. Hallintotoimikunnan puheenjohtaja José Maria MARCO GARCÍA